vandretur – Foredrag og fortællinger
Foredrag og fortællinger
Vandrefortællinger af Solveig Willum
Tag: vandretur
Udgivet den 31. juli 2019 31. juli 2019
Øhavsstien – på den smådovne måde
Jeg har i årevis kastet længselsfulde blikke til det sydfynske øhav, og i juli lykkedes det mig endelig af få gjort noget ved det. Det var ved at være oppe over. Det der med at komme ud og få nogle kilometer i benene. Så da to veninder luftede ideen om en lille vandreferie i det danske, skyndte jeg mig at springe til. For en gangs skyld slap jeg tøjlerne, og lod de andre planlægge, hvor og hvordan vi skulle på tur. Derfor blev det også meget mere mageligt, end jeg normalt tillader mig selv. Vi havde rigtigt tag over hovedet, det meste af kaffen købte vi os til. Og hvis vi blev for trætte, så tog vi bare en bus. Og det var helt fantastisk. Den danske sommer viste sig fra sin bedste vinkel, og vi havde al tid i verden på vores tre dage rundt på Skarø, Drejø og Ærø.
I følge Drejøfolderen, skulle der være et fortidsminde cirka her. Vi fandt ikke noget, sådan for alvor gammelt, men græsset var blevet slået lige midt på marken, så det var jo et oplagt sted at holde pause og få en lille lur.
Det var først, da vi var kommet af sted, at det gik op for mig, hvor meget jeg har savnet den type vandretur. En tur hvor vi giver os selv lov til at kombinere vandreturen med hygge, god mad og en rigtig seng at sove i, når dagen er slut. Med en rygsæk på under ti kilo kunne jeg vælge sandaler i stedet for støvler og med sandaler på, blev det meget nemmere at tjekke vandtemperaturen på det forskellige øer. Vi fik dyppet og testet fra både Drejø, Skarø og Ærø. På Skarø fandt vi det bedste sand, på Drejø kunne vi hoppe i lige ved færgelejet, og på Ærø gjorde vi det, man ikke må. Vi gik i vandet lige efter frokostpausen.
Det blev til to effektive vandredage med små 25 kilometer om dagen. Lørdag tog vi færgen fra Svendborg til Skarø, derfra videre til Drejø og så retur til Svendborg om aftenen. Søndag sejlede vi fra Svendborg til Ærøskøbning og gik til Søby. Mandag tog vi bussen ned til Marstal, forspiste os på det lokale vaffelhus og gik tur på Danmarks måske mest fotogene sommerhusvej, før vi trætte og forblæste vendte næsen hjemad igen.
Udgivet den 20. marts 2018 20. marts 2018
Caminoforedrag i Fjeld & Fritid
Hvis du er nysgerrig på, hvilken type foredrag jeg holder, kan du se første halvdel af mit seneste foredrag om at vandre Caminoen. Foredraget blev holdt i Fjeld & Fritid i København. Det var andet af to udsolgte foredrag.
Foredrag om Caminoen. Live fra Fjeld & Fritid.
Opslået af Outsite.org på 13. marts 2018
Hele foredraget blev optaget og sendt via outsite.org’s facebookside. Her kan du også se anden halvdel af foredraget.
Sitet her er udstillingsvindue for foredragsholder og journalist Solveig Willum. Siden er under løbende udvikling, og jeg glæder mig til at dele nye spændende historier med dig.